לְהַתְחִיל מִבְּרֵאשִׁית

מַחֲזוֹר תְּפִלּוֹתֵינוּ מֻנָּח כָּעֵת בַּצַּד,

בְּשֶׁקֶט וּבְצִנְעָה

כָּל אֲשֶׁר שִׁקַּעְנוּ בּוֹ בְּהֶמְיַת לֵב,

בִּתְחִנָּה וּבְשַׁוְעָה

כֹּל שִׂיחַ אֲשֶׁר שָׁפַכְנוּ בֵּין דַּפָּיו,

בְּרֶטֶט וְדִמְעָה

הַאִם הִתְקַבְּלוּ וְעָלוּ לְרָצוֹן

לִפְנֵי שׁוֹמֵעַ תְּפִלָּה וְרִנָּה?

מִי חָכָם, נָבִיא וְיֵדַע?

רַק אַחַת זֹאת נֵדַע:

אֲנַחְנוּ שׁוּב בַּהַתְחָלָה

אֵין פְּנַאי אֲחוֹרָה לְהַבִּיט

רַק לְהֵישִׁיר נְכוֹחָה לֶעָתִיד

וּלְהַתְחִיל מִבְּרֵאשִׁית

חַג הָאָסִיף נִשְׁלַם בְּשִׂמְחָה וּבְרֹן,

אַךְ נוֹתַר עוֹד אָסִיף בְּשָׂדֶה וְאִילָן

בֵּין שָׁרָב אַחֲרוֹן לְגֶשֶׁם רִאשׁוֹן,

עוֹד שָׂדוֹת מַצְהִיבִים בְּלָבָן

שַׁלְפֵי קַיִץ אַחֲרוֹנִים לְהָבִיא,

לְגֹרֶן אָסָם וּמַמְגּוּרָה

בִּרְכַּת הַשָּׁנָה לְהַצְנִיעַ

עַד בִּרְכַּת הַשָּׁנָה הַבָּאָה

בַּיָּד הָאַחַת, לְמַהֵר וְלִטְרוֹחַ

אָסִיף וִיבוּל אַחֲרִית

וּבַשְּׁנִיָּה, תֶּלֶם חָדָשׁ לִפְתֹּחַ

וּלְהַתְחִיל מִבְּרֵאשִׁית

דִּמְעַת הַזּוֹרְעִים בְּרֵאשִׁית הַשָּׁנָה

הַנּוֹשְׂאִים עֵינֵיהֶם לִשְׁמֵי מְעוֹנָה

שֶׁתְּהֵא גְּשׁוּמָה אִם שְׁחוּנָה

שֶׁתְּהֵא לָהּ אַחֲרִית מַתָּנָה נְתוּנָה,

שֶׁתַּהֲפֹךְ לְרִנָּה בְּעֵת קָצִיר וְאָבִיב

כִּי הוֹרִיד הַגֶּשֶׁם בְּעִתּוֹ וְהָרוּחַ הִשִּׁיב

שָׂדוֹת לְהַעֲשִׂיב, פְּרִי אִילָן לְהָנִיב

וְהָיְתָה חֶרְדַּת הָרֵאשִׁית

לְשִׂמְחַת אַחֲרִית

וְהָאַחֲרִית שׁוֹב תָּשׁוּב

לִתְחִלַּת הָרֵאשִׁית

זְמַן שִׂמְחָתֵנוּ עָלָה וְהָיָה

פֹּרְקָה הַסֻּכָּה בִּמְקוֹמָהּ אֻחְסְנָה

נֶעֱזַב הַלּוּלָב, נֶחְבְּטָה עֲרָבָה

נָפוֹג הָאֶתְרוֹג וַיֵּעָשֶׂה לְמֶרְקָחָה

הֲדַס עֵץ עָבוֹת יְדַשֵּׁן אֲדָמָה

וְגֶשֶׁם בְּרָכוֹת שׁוּב אוֹתָם יַנְבִּיט

שֶׁמֶשׁ חָרְפִּית תַּצְמִיחַ תַּלְהִיט

וּתְחַדֵּשׁ פְּנֵי תֵּבֵל בְּאוֹר זְהוֹרִית

וְיָשׁוּבוּ הֵם אֵלֵינוּ בְּשִׂמְחָה וְתַגְלִית

בְּבוֹא לְשָׁנָה זוֹ אַחֲרִית וְתַכְלִית

וּמִיהוּ אֲשֶׁר מְאַחֵר מִכֻּלָּם

סוֹגֵר הָעוֹנָה וּמֵאִיר הָעוֹלָם

אַחֲרוֹן לְבִכּוּרִים

מְבַשֵּׂר הָאֹורִים

טוֹב שַׁמְנוֹ מִכֹּל הַשְּׁמָנִים

זַיִת רַעֲנָן, יִשְׂרָאֵל לוֹ נִמְשָׁלִים

הוּא הַמְחַבֵּר אַחֲרִית לָרֵאשִׁית

עֲלֵה טָרָף בְּפִי יוֹנָה חֲרִישִׁית

סוֹף לַמַּבּוּל שֶׁמָּחָה וְהִשְׁחִית,

לְקַיֵּם עוֹלָם וְאוֹרוֹ מִבְּרֵאשִׁית.

קַדְּשׁוּ יִשְׂרָאֵל שֵׁם שָׁמַיִם,

בְּחַג הַסֻּכּוֹת

וַעֲלוּ לְצִיּוֹן וִירוּשָׁלַיִם,

לְהַלֵּל וּלְהוֹדוֹת

עִיר מְלוּכָה בָּהּ חֻבְּרוּ שְׁבָטִים

עִיר שְׁסוּעָה בָּהּ רַבּוּ מְפַגְּעִים

חֹונְנוּ אֲבָנֶיהָ דְּגוּלִים הֲמוֹנִים

וְגִילוּ בִּרְעָדָה בְּיָמִים נוֹרָאִים

נוֹסִיף לִבְנוֹתָהּ בְּכֵפֶל כִּפְלַיִם

וְאַהֲבָה וְשָׁלוֹם בָּהּ לֹא נַמְעִיט

בְּעֶצֶב נְשִׁיכַת שְׂפָתַיִם וְכַפַּיִם

נַתְחִיל וְנַמְשִׁיךְ מִבְּרֵאשִׁית

בִּפְרֹס תִּשְׁרִי וְחַגָּיו

כֻּלָּנוּ יַחְדָּיו, כָּאן וְעַכְשָׁו

גָּלַלְנוּ סֵפֶר דְבָרִים

מִשְׁנֵה הַטּוֹב וְהַיָּשָׁר

וּפָתַחְנוּ לִקְרֹא בְּסֵפֶר

יְצִירַת כֹּל נוֹצָר

נִפְרַדְנוּ מִמֹּשֶׁה אִישׁ הָאֱלֹהִים

הַמַּשְׁקִיף מִן הָהָר

אֲשֶׁר בְּאַהֲבָתוֹ יִסְּרָנוּ

בְּמָתוֹק וּבְמַר

וּפָנִינוּ אֶל בְּרִיאַת כֹּל

בְּאֹמֶר וּמַאֲמָר

וְאֶל יְסוֹד שֹׁרֶשׁ חֻצַּבְנוּ

מֵעֵבֶר הַנָּהָר.

נִתְרַפֵּק עַל מַעֲשֵׂה אֲבוֹת

לֶקַח וּמוּסָר לַבָּנִים

מִשַּׁבָּת לְשַׁבָּת נְגַלֶּה בְּכָל אוֹת

הַפְּשָׁטִים הַמִּתְחַדְּשִׁים

קוֹרוֹתֵינוּ לְסַפֵּר, אָזְנֵינוּ לְסַבֵּר

בְּמִדְרָשִׁים מְתוּקִים

נַתְחִיל שׁוּב בְּרֵאשִׁית

בְּשַׁבָּת מַרְחֶשְׁוָן מְבָרְכִים

נֶחְלְקוּ גְּדוֹלֵי עוֹלָם וְתוֹרָה

אֵימָתַי יֻסְּדָה תֵּבֵל

אֵימָתַי הִתְחִילָה הַבְּרִיאָה

מָתַי הַכֹּל הֵחֵל

בִּסְתָיו שַׁלֶּכֶת וְעָלֶה נוֹבֵל,

אוֹ בָּאָבִיב עֵת נִצָּן וּפְרִיחָה

עֵת הָאוֹר מַאֲרִיךְ וְהוֹלֵךְ נְהָרָה

אוֹ עֵת הַחֹשֶׁךְ פּוֹרֵשׂ וּמוֹתֵחַ שְׂמִיכָה

וְנִפְסַק כֶּאֱלִיעֶזֶר הַגָּדוֹל

בּוֹר סוּד שֶׁאֵינוֹ מְאַבֵּד טִפָּה

(אוּלַי הוּא פִּצּוּי חֲכָמִים לִמְחוֹל

עַל דְּחִיָּתֹו וְהֹונָאָתֹו בַּהֲלָכָה)

כָּעֵת חַיָּה נִבְרָא הָעוֹלָם

וְהִתְחִילָה מְלָאכָה

הֱוֵי זָהִיר בְּמַעֲשֵׂה בְּרֵאשִׁית

לְעָבְדָהּ וּלְשָׁמְרָהּ

בִּפְרֹס תִּשְׁרֵי שָׁרְתָה הַבְּרָכָה

בַּסְּתָיו אֵד יַעֲלֶה מִן הָאֲדָמָה

וְהִשְׁקָה וְרִוָּה שׁוֹמֵמָה וּצְחִיחָה

שַׁלֶּכֶת הִיא תְּחִלַּת הַצְּמִיחָה

צָהֹב הוּא אֲשֶׁר יוֹרִיק בִּמְהֵרָה

זְרָעִים נְשָׂאָם הָרוּחַ יִנְבְּטוּ בְּתִפְאָרָה

וְרוּחַ סְתָיו חֲרִישַׁת מְרַחֶפֶת בִּלְטִיפָה

לְחַדֵּשׁ פְּנֵי אָדָם וַאֲדָמָה, חַיָּה וּבְהֵמָה

אַחֲרִית הִיא רֵאשִׁית וְהַתְחָלָה

וְרֵאשִׁית מַבִּיטָה לְאַחֲרִית בְּתִקְוָה

וּבֵין שְׁתֵּיהֶן שֶׁנִּזְכֶּה

כִּתְפִלַּת הַכֹּהֵן הַגָּדוֹל הַקְּצָרָה

לִשְׁנַת אוֹרָה וּבְרָכָה

שְׁנַת כַּפָּרָה וּרְוָוחָה

שְׁנַת תִּפְתַּח לָנוּ טוּב אוֹצָרְךָ

שָׁנָה טְלוּלָה עִם גְּשׁוּמָה

שְׁנַת הוֹד וְשָׁלוֹם בְּמִשְׁפָּט וּצְדָקָה

שְׁנַת צֵאתֵנוּ וּבוֹאֵנוּ תַּשְׁגִּיחַ לִבְרָכָה

שְׁנַת חַיִּים טוֹבִים וְקַיָּמִים לְכָל עַמְּךָ.

לִלְמֹד וּלְלַמֵּד לִשְׁמוֹר וְלַעֲשׂוֹת

בְּאַחְדוּת לְבָבוֹת וּבְצַוְתָּא

בִּקְדֻשָּׁה חֲדָשָׁה

וּבְחִדּוּשׁ שֶׁל קְדֻשָּׁה

וְשֶׁנִּזְכֶּה לְהַתְחִיל בְּאַחֲרִית

שׁוּב מִבְּרֵאשִׁית

כָּעֵת חַיָּה.